बच्चों के लिए कोविड-रोधी टीके का लेकर मनसुख मांडविया ने दी अहम जानकारी, जानिए क्या कहा?
मनसुख मांडविया ने कहा, ''हमारा उद्देश्य प्रत्येक नागरिक का टीकाकरण करना है। भारत सरकार पहले ही जाइडस कैडिला और भारत बायोटेक को बच्चों के लिए कोविड-19 टीका विकसित करने के लिए अनुसंधान करने की अनुमति दे चुकी है। हम उम्मीद कर रहे हैं कि उनके शोध के नतीजे अगले महीने आ जाएंगे। मुझे विश्वास है कि बच्चों के लिए टीके बहुत जल्द उपलब्ध होंगे।''
अहमदाबाद।  केंद्रीय स्वास्थ्य मंत्री मनसुख मांडविया ने गुरुवार को बच्चों के लिए कोरोना वैक्सीन को लेकर ताजा अपडेट दिया है। कोरोना की संभावित तीसरी लहर के बीच बच्चों के लिए कोविड वैक्सीन जल्द आ सकती है। केंद्रीय स्वास्थ्य मंत्री मनसुख मांडविया ने गुरुवार को कहा कि बच्चों के लिए विकसित किए जा रहे कोविड-19 टीके को लेकर जारी अनुसंधान के नतीजे अगले महीने आ सकते हैं और यह टीका ''बहुत जल्द'' उपलब्ध हो सकता है। उन्होंने कहा कि केंद्र कोरोना वायरस के खिलाफ देश के प्रत्येक नागरिक का टीकाकरण करने को लेकर प्रतिबद्ध है। बच्चों के लिए कोविड-रोधी टीका 'बहुत जल्द' उपलब्ध होगा: मांडवियामनसुख मांडविया ने राजकोट में कहा, ''हमारा उद्देश्य प्रत्येक नागरिक का टीकाकरण करना है। भारत सरकार पहले ही जाइडस कैडिला और भारत बायोटेक को बच्चों के लिए कोविड-19 टीका विकसित करने के लिए अनुसंधान करने की अनुमति दे चुकी है। हम उम्मीद कर रहे हैं कि उनके शोध के नतीजे अगले महीने आ जाएंगे। मुझे विश्वास है कि बच्चों के लिए टीके बहुत जल्द उपलब्ध होंगे।'' बच्चों के लिए सितंबर या अक्टूबर तक आ सकती है कोरोना वैक्सीनबता दें कि, इससे पहले एम्स के निदेशक डॉ.रणदीप गुलेरिया ने कहा था कि भारत बायोटेक की कोवैक्सीन के दो से 18 वर्ष आयु वर्ग के बीच दूसरे और तीसरे चरण के परीक्षणों के आंकड़े सितंबर तक आ सकते हैं। साथ ही भारतीय चिकित्सा अनुसंधान परिषद (आइसीएमआर) के प्रमुख संस्थानों में शुमार राष्ट्रीय विषाणु विज्ञान संस्थान (एनआइवी) पुणे की निदेशक डॉ. प्रिया अब्राहम ने भी कहा है कि बच्चों के लिए कोविड-19 वैक्सीन सितंबर या अक्टूबर तक उपलब्ध हो सकती है। विज्ञान एवं प्रौद्योगिकी विभाग के एक ओटीटी चैनल के साथ साक्षात्कार में डा. प्रिया ने कहा, '02-18 साल के बच्चों व किशोरों के लिए कोवैक्सीन के दूसरे व तीसरे चरण का परीक्षण जारी है। उम्मीद है कि उसके परिणाम जल्द आ जाएंगे। इसके बाद उन्हें नियामकों के समक्ष प्रस्तुत किया जाएगा। ऐसे में सितंबर या इसके तुरंत बाद बच्चों व किशोरों के लिए कोविड वैक्सीन आ सकती है।' (इनपुट- ANI)